**Virtuális sétára invitálom a tisztelt olvasót Pozsony belvárosában**

 A hamisítatlan közép-európai hangulatot árasztó, igazi turistacsalogató pozsonyi történelmi belváros egyre népszerűbb utazási célpont. Minden típusú látogató megtalálja itt számítását, a kultúrára szomjazó a főleg barokk kori műemléképületekben számos érdekes múzeum, izgalmas galéria közt válogathat, a nagyvárosi élményeket kereső órákig bolyonghat az élettel teli, nyüzsgő, színvonalas vendéglátóhelyekkel zsúfolt sétálóövezetben, de a csak italra és szórakozásra vágyó fiatal is kifejlett "party" kultúrát lelhet a "bulinegyedként" is híressé vált szlovák főváros belvárosában.

 A pozsonyi belváros jól körülhatárolható részekből áll. A tulajdonképpeni Óváros, középkori eredetű utca szerkezetével, a futurisztikus Új Hídról jövő többsávos autóút, a Námestie SNP és a Hviezdoslavovo námestie között terül el. Ennek a területnek szinte minden utcája sétálóövezet, a látnivalók zöme és a vendéglátóhelyek nagy része is itt található. A Duna rakpartja, a Štúrova ulica és a Hviezdoslavovo námesti**e** által határolt elegáns belvárosi rész igazi pesti hangulattal bír, a XIX.-XX. század fordulóján épült ki. Főleg szállodákat, színházakat, elegánsabb éttermeket találunk itt. Az Óváros északi kapujától, a Mihály-toronytól északra fekszik a Grassalkovich-palota, a Köztársasági Elnöki Hivatal és egy nyüzsgő bevásárló- és szórakozónegyed, melynek fő tengelye az Obchodná ulic**a**.

**Főbb látnivalók a séta során:**

[**Szent Márton-dóm**](http://kirandulastippek.hu/pozsony-es-kornyeke/pozsony-szent-marton-dom)

A magyar királyok koronázási temploma a gótikus eredetű **Szent Márton-dóm**.

[**Óvárosháza**](http://kirandulastippek.hu/pozsony-es-kornyeke/pozsony-ovaroshaza)

A Fő téren álló épület öt évszázad három építészeti stílusát vonultatja fel, tornyából parádés panoráma nyílik a városra.

[**Prímási Palota**](http://kirandulastippek.hu/pozsony-es-kornyeke/primas-palota-pozsony)

Az egyedülálló pozsonyi falikárpitok otthona a város legszebb klasszicista palotája.

**Fő tér**

Pozsony Óvárosának központi részén elhelyezkedő Fő tér (Hlavné námestie) a város társasági életének központja, több forgalmas sétálóutca is itt fut össze. A hangulatos sétateret barokk, klasszicista és szecessziós épületek övezik, jó időben teraszos vendéglátóhelyek sorjáznak az épületek aljában. Legfőbb nevezetessége a már említett Óvárosháza. A tér közepén álló Roland-kút a város népszerű találkahelye. A szökőkút már 1572 óta ékesíti a teret. Az Óvárosházától jobbra álló rokokó épület az Apponyi-palota, termeiben ma a Városi Múzeum kiállításai láthatók. A földszinten szőlészeti-borászati, az emeleten a barokktól a biedermeierig tartó korszakot felölelő bútorkiállítás látható.

**Ferenciek tere (Františkanské námestie)**

A hangulatos tér tulajdonképpen a Fő tér északi nyúlványa, közepén Magyarország egyik legrégibb Mária-oszlopával. Két fő látnivalója a Ferences templom (Kostol františkanov) és a Mirbach-palota.

**Ferences templom**

A tér végén, a jobb oldalon áll a gótikus eredetű, de az átalakításoknak köszönhetően ma már barokk külsejű templom. Szép a barokk főoltár, a rokokó szószék, de a legfontosabb látnivaló, a sajnos általában zárva tartott 1380-ban épült eredeti gótikus Szent János-kápolna, Pozsony legrégebbi szakrális műemléke. Érdemes a templomtól balra eső Františkanska utcából is megcsodálni a gyönyörű gótikus kápolna négyosztatú támfalakkal megerősített falait, a csúcsíves gótikus ablakokat és a kis gótikus huszártornyot. A templomban a diadalívtől kissé jobbra, egy üvegkoporsóban őrzik Szent Reparatus keresztény vértanú mumifikálódott testét. Történelmi érdekesség, hogy 1526-ban, a mohácsi csatában elveszett II. Lajos király halála után, ebben a templomban választottak először a városban magyar királyt, Habsburg Ferdinándot.

**Mirbach-palota**

A ferences templommal szemben álló rokokó stílusú palotában a Pozsonyi Városi Galéria állandó és időszaki kiállításait láthatjuk. A barokk ornamentikával gazdagon díszített belső terekben berendezett gyűjtemények legérdekesebb része a XVIII. századi francia rokokó kőnyomat- és rézmetszetgyűjtemény, melyek 290 darab fakazettát borítanak. Különösen izgalmasak a Rubens Medici-ciklusánakteljes sorozatát felölelő reprodukciók. Nyitva K-V: 11-18, belépő: 3,50 €, kedv.: 2 €

**Korzó**

A hagyományos pozsonyi korzózás, a legnépszerűbb óvárosi sétaútvonal a Mihály-kaputól a Michalská ulicán át, a Sedlárská Ulicán a Fő térig, onnan a Hviezdoslav térig tart. Az útvonalat végig teraszos vendéglátóhelyek, kávéházak, cukrászdák, éttermek, bárok, kis üzletek szegélyezik.

**Mihály-torony**

Az Óváros északi kapuját képező Michalská veža az egyetlen fennmaradt középkori városkapu, melynek a kis középkori házak közé beszorított jellegzetes sziluettje a város egyik jelképe. A XIV. századi eredetű építmény számos építészeti átalakításon esett át, ma is látható barokk tornyát Mária Terézia idejében kapta. A tornyot két okból is érdemes felkeresni, egyrészt a több száz éves fegyverekből álló kiállítás, másrészt pedig a torony felső szintjéről feltáruló csodálatos kilátás miatt.

Belépő: 4,30 €, kedv.: 2,50 €, nyitva: K-P: 10-17, Sz-V: 11-18

**Óvárosi köztéri szobrok**

Az utóbbi években egyre több, óriási népszerűségnek örvendő vicces szoborral gazdagodott az óváros. Ezek az alkotások nem híres emberek monumentális szobrai, hanem a járókelők közt szerényen meghúzódó szellemes alkotások. Sokszor úgy jövünk rá, hol is vannak, hogy egy kisebb fotózó tömeg veszi körül őket. A legfurcsább bronzfigura kétség kívül a „Kandi”, azaz Čumil, egy csatornából kikandikáló vidám kis alak. A lassan Pozsony egyik jelképévé váló szobrot a Panská és a Rybárska brána utca sarkán találjuk. A másik népszerű alak „Schöne Nazi” a Fő tér sarkán a Rybárska brána utcán áll, széles mosollyal kalapját üdvözlésre emelve. A Fő téren Napóleon egyik katonája könyököl egy pad szélére, hálás fényképtémát szolgáltatva.

**Sétatér (Hviezdoslavovo námestie)**

Az Óváros déli oldalát határoló egykori Sétatér, ma Hviezdoslav tér, Pozsony legnagyvárosiasabb tere, impozáns, elegáns épületeinek nagy része a századfordulón épült. Az árnyas, parkos tér különösen jó időben hangulatos, kiülős helyek sorjáznak mindkét oldalán. Egyik végét a monumentális Nemzeti Színház épülete zárja le, mely a Budapestről is ismerős bécsi Helmer és Fellner színháztervező építész páros alkotása. Előtte a város legszebb szökőkútja, a Ganümédesz-kút áll. A tér déli oldalának nagy részét foglalja el a híres, elegáns Carlton szálló monumentális épülete. A Duna felé láthatjuk a Vigadó (Reduta) díszes épületét és vele szemben a Štúr térről nyílik a több egymás melletti épületben elhelyezkedő Szlovák Nemzeti Galéria.

Pozsony legnagyobb képzőművészeti gyűjteményében a gótikus szárnyas oltároktól a díszes barokk műtárgyakon át magyar, szlovák és európai festők alkotásaiig terjed a hatalmas gyűjtemény. Külön figyelmet érdemel a sokáig Pozsonyban élő és alkotó Franz Xaver Messerschmidt osztrák szobrász ún. Karakterfej sorozatának néhány eleme. Nyitva: 10-18, H zárva, Csüt. 12-20, belépő: nincs (2014)

**Grassalkovich-palota**

A belvárostól északra a Hodžovo námestie terén áll az impozáns késő barokk stílusú Grassalkovich-palota, mely manapság köztársasági elnöki rezidenciaként szolgál. Hálás fotótéma a színes egyenruhában pózoló díszőrség, ill. az őrségváltás. Az 1760-ban épült elegáns épület mögött terül el Pozsony legszebb nyilvános parkja. Eredetileg a palota kertje volt, majd közparkká lett, az 1999-ben véget ért nagy átalakítást követően barokk stílusú franciakertté alakították, melyben számos modern, sokszor egészen meghökkentő, avantgárd szobrokat, installációkat csodálhatunk meg.

**Új Híd**

A szocialista Pozsony jelképének számító Új Hidat (Novy Most) az 1970-es évek elején építették. Építésekor szinte az egész egykori pozsonyi zsidónegyedet lerombolták, számtalan régi műemlék vált a szocialista városrendezés áldozatává. A 95 méter magas híd tetején, a közkeletű nevén UFO-nak hívott építményben egy drága étterem működik, a felette lévő kilátóból élvezhetjük a panorámát. (Lift: 6,50 €)

**Váralja**

Az Új Híd építésekor a Váralja negyed nagy része megsemmisült, manapság alig pár utcából áll ez a hangulatos kis körzet. Itt találjuk Pozsony talán legérdekesebb régi épületét a ’Jó Pásztorhoz címzett házat’, mely jelenleg óramúzeumként funkcionál. A rendkívül keskeny, díszes rokokó épület önmagában is nagyon különleges élményt nyújt. Belépő: 2,30 €, kedv.:1,50 €, nyitva: K-P: 10-17, Sz-V: 11-18

Mit sem ér a séta, ha nem láthatjuk ezeket a csodákat. A séta során érintett impozáns épületekről és nevezetes helyekről sok szebbnél szebb fotót gyűjtöttünk össze a képgalériánkba.

**Legyen a képgaléria sétánk utolsó állomása!**